***Pretpostavka pravde*** (engl. ) je kanadsko-srpski dokumentarni film snimljen 2012. godine u režiji Borisa Malagurskog i Ivane Rajović. U njemu se prikazuju događaji vezani uz Brisa Tatona, francuskog turistu i navijača FK Tuluz koji je u septembru 2009. u Beogradu bio napadnut i pretučen od strane navijača FK Partizan, a što je rezultiralo njegovom smrću, odnosno osudom Partizanovih navijača za ubistvo. Malagurski i Rajović su u filmu nastojali dati "alternativne" verzije, odnosno tumačenje događaja prema kojima događaj nije imao obeležja ubistva, odnosno da su osuđeni navijači nedužni ili prestrogo kažnjeni. *Pretpostavka pravde*, koji je premijeru imao dok je trajao proces žalbe na prvostepenske presude, je izazvao velike kontroverze u srpskoj javnosti.

Sadržaj
-------

Malagurski u filmu poriče iživljavanje grupe huligana nad Brisom Tatonom i tvrdi da je reč o nesrećnom ishodu uobičajene tuče među fudbalskim navijačima, uz prizivanje stranog faktora i antisrpskih interesa. Osnovna premisa filma temelji se na odbrani Tatonovih ubica tokom suđenja i kasnijih žalbi, prema kojoj je proces trpeo „ogroman pritisak" iz inostranstva zbog kojeg su istraga, tok suđenja i konačne presude protiv 14 navijača Partizana bili "nepravični".

Malagurski i Rajović su u filmu dali prostor „alternativnim" tumačenjima Tatonove smrti koje su preko tabloida u javnost iznosili zastupnici okrivljenih: da je slučaj pogrešno kvalifikovan kao teško ubistvo sa umišljajem umesto kao sportsko nasilje sa smrtnim ishodom, zatim da su za smrt francuskog navijača odgovorni lekari koji su primenili pogrešnu terapiju. Teza filma i odbrane okrivljenih bila je da je Taton sam skočio sa vrha stepeništa kod garaže na Obilićevom vencu nesvestan da se iza ograde nalazi provalija, za šta odgovornost snose komunalne službe koje nisu propisno obeležile opasno mesto, poput nepokrivenih šahtova na ulici.

Kritike
-------

> Za neupućene, cilj ovog video-pamfleta je negiranje pravosnažne presude za ubistvo Brisa Tatona, Francuza koga su u centru Beograda navijači pretukli i bacili na beton s nekoliko metara visine, nanevši mu povrede od kojih je, dvanaest dana kasnije, umro u mukama. Predlažem vam da se izložite gledanju „Pretpostavke pravde" ili bar njenih delova, budući da reči nisu dovoljne da opišu dno septičke jame iz koje su izvučeni navodni argumenti za difamaciju optužnice protiv Tatonovih dželata. Za ekstremno nestrpljive ili gadljive: Taton nije ubijen jer nije umro na licu mesta, batinaši su nevini kao vestalske device, osudu su im smestili korumpirani domaći političari pod pritiskom zlog Zapada, a prave ubice su doktori koji su Tatonu pokušali da spasu život. Umiksujte sve to u četrdesetominutno šibicarenje izjavama, poluinformacijama i spekulacijama, praćeno podsmešljivom naracijom Malagurskog, i dobićete krajnje neprobavljivu smesu čija konzumacija tera na bes svakoga ko se seća snimka Tatona kako, priključen na aparate, umire na bolničkom krevetu.
> 
> – Dario Hajrić

Prema Hajrićevoj oceni, „Pretpostavka pravde", snimljena tako da podseća na dokumentarac, zapravo je samo nastavak organizovane kampanje relativizacije ubistva.

Kontroverze
-----------

U martu 2014. godine su u Beogradu trojica mladića - Rastislav Dinić, Nemanja Poleksić i Marko Nikolić - osuđena na po godinu dana zatvora, po krivičnoj prijavi Borisa Malagurskog za pretnju, zato što su na zatvorenom internet forumu ne birajući reči kritikovali njegov film "Pretpostavka pravde" kojim osporava sudske presude za ubistvo Brisa Tatona i brani njegove ubice. Vrhovni kasacioni sud marta 2016. godine je nakon žalbe oslobodio trojicu mladića.

*Ljudi se potuku* je bio komentar Borisa Malagurskog povodom Tatonovog ubistva koji je izazvao salvu negativnih komentara na tom internet forumu.

Izvori
------

1. ↑
2. 1 2 3  Milica Jovanović, Parodija pravde
3. 1 2 3  Dario Hajrić, Uvrede i pppodmetanja
4. ↑  Osuđeni zbog pretnji na internet forumu autorima filma o ubistvu Tatona , Blic, 22. III 2014
5. ↑  „Tri godine sudske odiseje: oslobođeni forumaši optuženi za "pretnje" Borisu Malagurskom". Vice Srbija.

Vanjske veze
------------

* *Pretpostavka pravde* na sajtu IMDb